﻿  EDUCAŢIA ECOLOGICĂ – ÎNTRE NECESITATE 1 ŞI OPORTUNITATE KINGA ÖLLERER „Conservarea [naturii] este o stare de armonie între om şi teritoriu. În ciuda a aproape unui secol de propagandă, activităţile de conservare avansează în continuare cu viteza melcului. […] Răspunsul obişnuit la această dilemă este «mai multă educaţie». Nimeni nu va dezbate acest lucru, dar este sigur că doar volumul educaţiei trebuie mărit? Sau ceva lipseşte şi din conţinut?” Aldo Leopold The Land Ethic. A Sand County Almanac, New York, Oxford University Press, 1948. copul principal al educaţiei ecologice este facilitarea dobândirii unor cunoştinţe care să permită înţelegerea problemelor de S mediu în profunzimea şi complexitatea lor, conducând în final la luarea deciziilor pe baza unei conştiinţe ecologice, precum şi la promovarea oportunităţilor de a avea experienţe directe cu mediul natural. În timp ce educaţia formală este asigurată în special de instituţii educaţionale, responsabilitatea educaţiei ecologice a fost asumată cu precădere de societatea civilă încă de la apariţia sa. Avantajul acestui fapt este că facilitează schimbarea de atitudine şi apariţia motivaţiei de a lucra în favoarea soluţionării problemelor de mediu. Latura negativă este generată de frecvenţa programelor lipsite de acurateţe ştiinţifică, rezultând în final dezinformarea cetăţenilor şi apariţia unor concepţii greşite, de multe ori cu efecte nedorite asupra mediului. Pentru a asigura atingerea scopului educaţiei ecologice, şi anume de a contribui la soluţionarea problemelor de mediu, este important ca aceste programe să fie dezvoltate de specialişti în strânsă colaborare cu persoane cunoscătoare ale particularităţilor comunităţilor cărora se adresează programul respectiv. Lucrarea de faţă este o trecere în revistă a istoriei dezvoltării, stării actuale a bazei teoretice şi a principalelor iniţiative internaţionale în domeniul educaţiei ecologice, prezentând, ca studiu de caz, situaţia teritoriului Ţara Haţegului–Retezat, care a beneficiat de mai multe proiecte în acest sens. Cuvinte-cheie: educaţie ecologică; dezvoltare durabilă; particularităţi şi valori locale; Ţara-Haţegului; Retezat. Adresa de contact a autorului: Kinga Öllerer, Institutul de Biologie Bucureşti, Departamentul de Ecologie, Taxonomie şi Conservarea Naturii, Academia Română, Splaiul Independenţei 296, Bucureşti, 060031, OP-CP 56–53, e-mail: kinga.ollerer@gmail.com. 1 Lucrarea de faţă a fost realizată în cadrul programului de pregătire doctorală din cadrul Institutului de Biologie Bucureşti, Academia Română. Autoarea le mulţumeşte domnilor prof. dr. Marian-Traian Gomoiu, m.c. al Academiei Române şi dr. Mădălin Enache pentru sprijinul acordat în elaborarea acestei lucrări. CALITATEA VIEŢII, XXIII, nr. 1, 2012, p. 25–44 26 KINGA ÖLLERER 2 INTRODUCERE Larg dezbătută, educaţia ecologică este considerată de mare actualitate şi importanţă. Acest fapt reiese şi din multitudinea de definiţii şi lucrări teoretice dedicate educaţiei ecologice. Cu toate acestea, ea continuă să fie abordată mai degrabă ca o disciplină aparte (obligatorie sau opţională; în ţara noastră fiind valabilă a doua situaţie), neintegrată în programa şcolară, fără corelaţie cu alte materii şi cu o ofertă redusă în ceea ce priveşte aplicabilitatea în viaţa de zi de zi. Deşi ca termen este din ce în ce mai cunoscut, educaţia ecologică este văzută, mai degrabă, ca un domeniu separat şi nu ca o necesitate permanentă a vieţii noastre cotidiene. În cartea sa intitulată Earth in mind: on education, environment and the 2 human prospect , David Orr (2004) afirmă că „în ciuda tuturor progreselor din anumite domenii tot nu avem nimic care să se apropie de ştiinţa a cărei necesitate a fost exprimată de Aldo Leopold acum jumătate de secol. [...] În curriculumul modern am secţionat lumea în bucăţi şi părţi numite discipline şi subdiscipline, izolate ermetic de alte asemenea discipline. Ca rezultat, după 12 sau 16 sau 20 de ani de educaţie, majoritatea absolvenţilor nu au simţul larg, integrat al unităţii. Consecinţele pentru personalitatea lor şi pentru planetă sunt însemnate. De exemplu, există o rutină în a forma economişti care nu deţin nici cea mai rudimentară înţelegere a ecologiei şi termodinamicii. Astfel se explică de ce sistemele economice naţionale nu scad din produsul intern brut costurile sărăcirii biotice, eroziunii solului, prezenţei poluanţilor în aer sau apă şi epuizarea resurselor. [...] Toată educaţia este, de fapt, educaţie ecologică. Prin ce este inclus sau exclus din procesul educaţional, elevii sunt învăţaţi că fac parte din sau sunt separaţi de lumea naturală. A preda economia, de exemplu, fără a face referire la legile termodinamicii sau ecologiei înseamnă, de fapt, transmiterea unei idei complet greşite, şi anume, că fizica şi ecologia nu au nimic de a face cu economia. Acelaşi lucru este valabil pentru tot curriculumul”. Din dorinţa de a rezolva această problemă s-a dezvoltat o nouă ramură a educaţiei, amintită mai frecvent ca educaţie ecologică, educaţie de mediu, educaţie pentru protecţia naturii, ecoeducaţie şi, mai recent, educaţie pentru dezvoltare durabilă. Confuzia în ceea ce priveşte menirea ei, metodele de transmitere a cunoştinţelor şi formarea unui mod de gândire este adâncită şi de această multitudine de denumiri folosite mai mult sau mai puţin cu acelaşi înţeles timp de mai multe decenii (Johnson, 1970). În ciuda acestui fapt, putem afirma că, în mod general, există o delimitare relativ clară a domeniului şi o vastă literatură de specialitate, arătată şi de conexiunile şi contextul în care putem regăsi termenul de „educaţie ecologică” cu ajutorul unuia dintre cele mai utilizate motoare de căutare pe internet: Google. Astfel, lucrând cu termenii din limba engleză putem observa că rezultatele de căutare pentru „ecological education” sunt legate de termeni foarte apropiaţi: educaţie pentru mediu, organizaţii de educaţie ecologică, revistă din domeniul ecologiei etc., toate incluzând, la rândul lor, 2 Cu gândul la Pământ: despre educaţie, mediu şi perspectiva umană. 3 EDUCAŢIA ECOLOGICĂ – ÎNTRE NECESITATE ŞI OPORTUNITATE 27 termenul „educaţie” (Figura 1). Din analiza conţinutului acestor materiale reiese că, în mare parte, reprezintă lucrări teoretice (cărţi, eseuri, lucrări de diplomă, articole ştiinţifice), rapoarte de evaluare ale unor centre şi organizaţii de specialitate etc. Figura 1 Termenii cu care sunt conectate rezultatele căutării pentru „ecological education” (educaţie ecologică) (graficul generat de aplicaţia Wonder Wheel a motorului de căutare Google, [iunie 2011]). Cu aproape 40 de ani de experienţă (de la formularea primelor sale definiţii), domeniul educaţiei ecologice continuă să fie considerat unul ambiguu, una din slăbiciunile sale majore fiind lipsa unui cadru teoretic şi a posibilităţilor de formare a profesorilor (Tilbury şi alţii, 2005). Scopul acestora este dezvoltarea unor materiale educaţionale adecvate, concepute în mod special pentru grupa de vârstă, condiţiile sociale şi, un aspect foarte des pierdut din vedere, particularităţile geografice şi biologice, adică tocmai mediul în care trăiesc, ale celor cărora li se adresează aceste materiale (e.g., Krapfel, 1999). În ciuda criticilor, rolul crucial al educaţiei ecologice este din ce în ce mai recunoscut, ceea ce reiese şi din creşterea numărului de lucrări teoretice şi materiale practice realizate pentru a facilita dezvoltarea sa şi atingerea scopului de a avea o populaţie informată privind problemele de mediu, conştientă de implicaţiile acţiunilor sale şi doritoare de a menţine mediul său într-o stare favorabilă generaţiilor următoare. Misiunea educaţiei ecologice este formarea gândirii ecologice, care să includă o atitudine clară şi critică cu privire la problemele de mediu şi comportamente corespunzătoare acestei atitudini. Lucrarea de faţă prezintă pe scurt paşii ce au dus la dezvoltarea formei actuale a educaţiei ecologice, urmărind să sublinieze multitudinea de beneficii pe care aceasta le 28 KINGA ÖLLERER 4 poate aduce, prezentând situaţia particulară a teritoriului Ţării Haţegului–Retezat. Acesta, datorită patrimoniului natural şi socio-cultural deosebit pe care îl are, cât şi a experienţelor anterioare, reprezintă un cadru ideal pentru dezvoltarea şi perfecţionarea unor programe de educaţie ecologică în vederea aplicării şi în alte zone. CE ESTE EDUCAŢIA ECOLOGICĂ ŞI CARE SUNT BENEFICIILE SALE? David Orr (2004: 8) consideră că procesul educaţional „accentuează teorii privind lumea naturală şi nu valori; abstracţiunea în loc de conştiinţă; răspunsuri ordonate în loc de întrebări şi eficienţă tehnică asupra conştiinţei. […] educaţia nu este o garanţie a decenţei, prudenţei sau înţelepciunii. Nu educaţia, ci educaţia de un anumit tip va fi salvarea noastră”. Orr, ca şi mulţi alţi autori (e.g. Burcu şi Burcu, 2005) abordează educaţia (ecologică) din perspectiva concepţiei educative din Grecia antică paideia (παιδεία = educaţie, instruire). Conform acesteia, asimilarea cunoştinţelor dintr-un anumit domeniu reprezintă numai un prim pas, educaţia fiind un proces continuu de formare şi transformare, fiind în acelaşi timp filozofie, religie, un mod de viaţă şi un mod de raportare a sinelui faţă de ceilalţi şi faţă de univers. Deşi necesitatea sa a fost recunoscută mult mai devreme atât prin lucrări teoretice, cât şi prin activitatea mai multor naturalişti, lucrările care abordează strict problematica educaţiei ecologice au început să apară abia cu câteva decenii în urmă. Una dintre primele definiţii cunoscute este cea formulată de Stapp şi colab. (1969). Ei consideră că educaţia ecologică „are ca scop formarea de cetăţeni: (I) informaţi cu privire la mediul lor biofizic şi problemele asociate acestuia; (II) conştienţi cu privire la posibilităţile lor de a ajuta în rezolvarea acestor probleme; şi (III) motivaţi să lucreze la rezolvarea lor”. William Stapp a fost şi unul din promotorii unor programe şi întâlniri internaţionale care au condus, în final, la recunoaşterea pe plan mondial a necesităţii educaţiei ecologice. Astfel, el a fost directorul primului Program Internaţional de Educaţie Ecologică lansat în 1975 de către Organizaţia Naţiunilor Unite pentru Educaţie, Ştiinţă şi Cultură – UNESCO, în colaborare cu Programul Naţiunilor Unite Pentru Mediu – UNEP. A urmat apoi Declaraţia de la Tbilisi (UNESCO, 1978: 25), incluzând în Recomandarea 1(3) scopul şi obiectivele educaţiei ecologice: „Scopul de bază al educaţiei ecologice este de a reuşi în a face indivizii şi comunităţile să înţeleagă caracterul complex al mediului natural şi construit ce rezultă din interacţiunea aspectelor biologice, fizice, sociale, economice şi culturale şi de a dobândi cunoştinţe, valori, atitudini şi deprinderi practice, în vederea participării într-un mod responsabil şi eficient la anticiparea şi rezolvarea problemelor de mediu şi la gestionarea calităţii mediului”. Educaţia ecologică şi responsabilitatea globală Din formularea anterioară reiese că educaţia ecologică este, de fapt, educaţia pentru responsabilitatea globală, deoarece poate ajuta omenirea în dobândirea unei înţelegeri profunde cu privire la mediu şi la problemele globale pe care le 5 EDUCAŢIA ECOLOGICĂ – ÎNTRE NECESITATE ŞI OPORTUNITATE 29 întâmpinăm (Shavrina, 2000). Având ca obiectiv atingerea dezvoltării durabile, UNESCO consideră că „Educaţia nu este o finalitate în sine. Ea este un instrument- cheie pentru a aduce modificările în cunoştinţe, valori, atitudini şi moduri de viaţă necesare dezvoltării durabile şi stabilităţii în şi între state, democraţie, securitate şi pace. Astfel, reorientarea sistemelor educaţionale şi a curriculei în această direcţie trebuie să aibă prioritate. Educaţia la toate nivelurile şi în toate formele sale reprezintă o unealtă vitală pentru abordarea tuturor problemelor globale relevante pentru dezvoltarea durabilă” (UNESCO, 2002: 2). Actualitatea şi importanţa educaţiei ecologice reiese şi din iniţiativa UNESCO de a lansa, în 2005, Decada Naţiunilor Unite pentru Educaţie şi Dezvoltare Durabilă (Figura 2), un program care urmăreşte integrarea principiilor, valorilor şi practicilor dezvoltării durabile în toate aspectele educaţiei şi învăţării, din dorinţa de a aborda problemele sociale, economice, culturale şi de mediu ale acestui secol. Figura 2 Emblema Decadei Naţiunilor Unite pentru Educaţie şi Dezvoltare Durabilă Rolul esenţial pe care îl poate juca educaţia ecologică în rezolvarea problemelor globale de mediu a fost recunoscut şi pe plan politic-legislativ. Unul dintre cele mai importante documente internaţionale privind aceste probleme este Convenţia privind Diversitatea Biologică, semnată la Rio de Janeiro în 1992 şi ratificată de România prin Legea nr. 58 din 13 iulie 1994. În Articolele 12 şi 13 ale acestei convenţii sunt formulate obiectivele cu privire la cercetare şi instruire, respectiv educarea şi conştientizarea publicului ca măsuri necesare pentru conservarea diversităţii biologice. După prezentarea sumară a dezvoltării şi obiectivelor educaţiei ecologice, este relevant să abordăm şi problema beneficiilor sale, arătând motivele pentru care este considerată importantă, şi a modului prin care se poate dobândi cunoştinţa şi experienţa necesară atingerii conştiinţei de mediu, motivaţiei şi capacităţii de implicare. 30 KINGA ÖLLERER 6 Influenţa experienţei naturii din copilărie şi tinereţe asupra atitudinii faţă de mediu ca adult În condiţiile în care aproximativ jumătate din populaţia globului trăieşte în mediul urban, importanţa naturii şi elementelor naturale asupra sănătăţii şi bunăstării oamenilor a devenit obiectul a numeroase studii. Din acestea reiese că simpla posibilitate de a explora natura în aer liber are beneficii deosebite asupra formării copiilor atât pentru cei din mediul urban, cât şi pentru cei din mediul rural. Mai multe studii de specialitate, realizate pe diferite grupe de vârstă, demonstrează beneficiile psihologice şi de sănătate ale experienţelor din natură (e.g., Kaplan şi Kaplan, 1989; Jackson, 2003; Wells şi Evans, 2003). Elementele naturale din jurul locuinţei au un rol semnificativ asupra funcţiilor cognitive ale elevilor; chiar şi observarea prezenţei unui arbore sau participarea la activităţi de plantare s-a dovedit benefică în ceea ce priveşte capacitatea de direcţionare a atenţiei (Wells, 2000). Natura are un efect de amortizare a stresului cotidian, vegetaţia şi elementele naturale din locuinţă sau din apropiere acţionând ca factori protectori pentru copii (Wells şi Evans, 2003). Căutând mecanismele care stau în spatele acestui rezultat, Wells şi Evans (2003) au ajuns la concluzia că elementele naturale acţionează pe două căi majore: (I) asigurând un suport social, ceea ce se explică prin faptul că copiii îşi fac prieteni mai uşor şi interacţionează mult mai bine în aer liber, şi (II) prin „capacitatea de atenţie direcţionată” (Kaplan şi Kaplan, 1989), copiii fiind fascinaţi şi atraşi de elemente noi, prezente într-un număr nelimitat în natură. Influenţa pe termen lung şi posibilele efecte pozitive ale experienţelor din natură asupra formării de indivizi dedicaţi cauzei protecţiei mediului este una dintre direcţiile relativ recente de cercetare. În urma studiilor s-a demonstrat că începând de la simpla joacă cu frunze, fructe, până la colectarea acestora sau posibilitatea de a avea în îngrijire un animal în perioada copilăriei, contactul cu natura şi cu elemente naturale influenţează cunoştinţele din domeniul protecţiei mediului acumulate până la vârsta adolescenţei (Chipeniuk, 1995). Un studiu similar, dar realizat pe un interval de timp mai lung, a dovedit existenţa unor relaţii pozitive între experienţa în aer liber în cursul primilor ani de viaţă şi atitudinea faţă de mediu a tinerilor adulţi (Ewert şi alţii, 2005), în timp ce oportunitatea împărtăşirii acestei experienţe, de exemplu sub forma taberelor sau activităţilor de cercetaşi, a avut o influenţă şi mai puternică (Palmer, 1993; Chawla, 1999). Într-un studiu amplu cu privire la relaţia dintre experienţele din natură din perioada copilăriei şi atitudinea faţă de mediu ca adult, Wells şi Lekies (2006) au arătat că activităţile din primii ani de viaţă ce au loc în „natura sălbatică”, cum ar fi diferitele jocuri, plimbări, excursii, tabere cu cortul, pescuitul etc. au o influenţă semnificativ pozitivă asupra atitudinii faţă de mediu şi comportamentului în natură ca adulţi. Persoanele care au participat la astfel de activităţi înaintea împlinirii vârstei de 11 ani au arătat o atitudine pro-mediu ca adulţi şi erau capabili să demonstreze un comportament pro-mediu. De asemenea, contactul cu natura „cultivată” în timpul copilăriei, cum ar fi îngrijirea plantelor sau animalelor este asociată pozitiv cu atitudinea faţă de mediu, însă are o influenţă mai redusă asupra comportamentului. Formarea atitudinii faţă de mediu este parţial responsabilă şi de existenţa relaţiei 7 EDUCAŢIA ECOLOGICĂ – ÎNTRE NECESITATE ŞI OPORTUNITATE 31 dintre experienţele din natură din copilărie şi comportamentul faţă de mediu ca adult. Părinţii şi educatorii conştienţi de importanţa acestor experienţe sunt mai interesaţi şi mai dispuşi să ofere oportunitatea explorării naturii copiilor pe care îi au în îngrijire, decât cei fără conştiinţă de mediu. Importanţa programelor educaţionale în dezvoltarea abilităţilor ecologice şi a altor deprinderi Majoritatea studiilor menţionate mai sus au abordat influenţa diferitelor experienţe în natură din perioada copilăriei asupra atitudinii generale ca adult, fără a lua în calcul influenţa programelor educaţionale, care reprezintă o cale mult mai controlată şi sistematică spre atingerea atitudinii de mediu. Acest aspect va fi discutat în cele ce urmează. Analize relativ recente privind cercetările din domeniul educaţiei ecologice au arătat dezvoltarea accentuată şi diversificarea rapidă a acestui domeniu (e.g., Hart şi Nolan, 1999). Acestea au atras atenţia asupra lipsei de considerare şi adaptare a teoriilor educaţionale şi practicilor de cercetare cu privire la copii, care sunt, de fapt, obiectul real al educaţiei ecologice (Payne, 1998). Deoarece scopul major al educaţiei ecologice este modificarea modului de gândire şi a comportamentului indivizilor, acestea trebuie să fie reflectate şi în criteriile de evaluare ale programelor educaţionale (e.g., Bogner, 1998; Rickinson, 2001; Tilbury şi alţii, 2005). Mai multe studii abordează problema percepţiei naturii şi experienţei de învăţare a tinerilor (e.g., Wals, 1994; Bonnett şi Williams, 1998; Battersby, 1999; Loughland şi alţii, 2003). Bonnett şi Williams (1998) au examinat atitudinea faţă de natură şi mediu în general a elevilor din anii cinci şi şase de studiu. Rezultatele lor au indicat, în general, o atitudine pozitivă a copiilor de această vârstă faţă de natură, atrăgând în acelaşi timp atenţia asupra rolului important al discuţiilor şi posibilităţilor de participare în diferite acţiuni de mediu. Aceeaşi a fost şi concluzia lui Battersby (1999), care a arătat cum copiii reacţionează prin dezinteres şi rezultate şcolare slabe la un curriculum care nu le permite aprofundarea prin metode practice a informaţiilor teoretice transmise. Într-un studiu similar, Loughland şi alţii (2003) concluzionează că programele de educaţie ecologică trebuie să fie bazate pe capacitatea reală de înţelegere a copiilor şi nu pe presupuneri a priori cu privire la cunoştinţele şi părerile elevilor. Unul din motivele pentru care programele educaţionale se adresează în special copiilor şi tinerilor încadraţi în sistemul educaţional este modul lor de gândire mult mai flexibil. Astfel, educaţia ecologică urmăreşte îmbunătăţirea pe termen lung a atitudinii şi a comportamentului faţă de mediu a tinerilor. În acelaşi timp, autorii acestor programe sunt conştienţi de faptul că prin intermediul copiilor pot avea o influenţă şi asupra celorlalte generaţii, ajungând în final să comunice cu mai multe grupe de vârstă. Mai multe studii au evaluat eficienţa educaţiei ecologice în dezvoltarea unei atitudini pozitive faţă de natură (e.g., Bradley şi alţii, 1999; Dettman-Easler şi Pease, 1999), în timp ce altele au arătat cum copiii pot avea rolul de catalizatori în acest proces (e.g., Uzzell şi alţii, 1994; Ballantyne şi alţii, 2006). Bradley şi alţii (1999) au evaluat cunoştinţele şi atitudinea de mediu a liceenilor pe baza unor chestionare distribuite înainte şi după absolvirea unui curs de 32 KINGA ÖLLERER 8 zece zile în domeniul ştiinţei mediului. Rezultatele au indicat diferenţe statistice semnificative, punctajele obţinute la testul de cunoştinţe fiind mai mari cu 22% la finalizarea cursului, timp în care şi atitudinea elevilor a devenit mult mai favorabilă cauzei de mediu. Rezultatele au fost similare şi în studiul lui Dettman-Easler şi Pease (1999), care au inclus în planul de cercetare şi evaluarea importanţei localizării programului educaţional. Astfel, ei au concluzionat că elevii au avut o altitudine mult mai pozitivă faţă de natură la finalul unor programe desfăşurate în aer liber decât în urma activităţilor din sălile de curs. Majoritatea studiilor au rezultate similare, ajungând la concluzia că eficienţa activităţilor desfăşurate în vederea dezvoltării cunoştintelor de mediu este mai mare când aceste se desfăşoară în aer liber. Dintr-un studiu internaţional, realizat în patru state membre ale Uniunii Europene (Danemarca, Marea Britanie, Portugalia şi Franţa), rezultă că copiii reprezintă o legătură crucială între adulţi şi specialiştii din domeniul protecţiei mediului, ducând mai departe în familiile lor cunoştinţele nou dobândite (Uzzell şi alţii, 1994). Ballantyne şi alţii (2006) au realizat un studiu participativ, încurajând elevii să iniţieze discuţii pe probleme de mediu în familiile lor şi în comunitatea de care aparţin, ajungând, în final, la aceeaşi concluzie, şi anume că adulţii pot fi educaţi prin intermediul copiilor în urma încurajării comunicării dintre generaţii. Participarea la diferite programe de educaţie ecologică s-a dovedit a avea o influenţă importantă şi asupra altor deprinderi în afara dezvoltării cunoştinţelor pentru care programul a fost iniţial conceput. Evaluând influenţa cunoştinţelor aprofundate din domeniul protecţiei mediului asupra modului în care elevii parcurg etapele procesului educaţional, Archie (2003) a observat că aceştia au învăţat mult mai mult decât ce urmăreau programele respective, dezvoltându-şi capacitatea de gândire şi de rezolvare a problemelor. Au dobândit deprinderi esenţiale pentru viaţă, cum ar fi cooperarea şi comunicarea, respectiv capacitatea de a construi relaţii. Într-o evaluare realizată în 2001, Asociaţia Nord-Americană pentru Educaţie Ecologică (The North American Association for Environmental Education – NAAEE), a concluzionat că educaţia ecologică facilitează învăţarea prin colaborare (activităţile în echipe sau cu parteneri), gândirea critică şi discuţiile, fiind orientată pe strategii de acţiune şi aplicaţii adaptate realităţilor vieţii. Drept urmare, cei care participă la programe de educaţie ecologică dezvoltă şi următoarele aptitudini:  lucrul în echipă;  ascultarea şi acceptarea unor opinii diferite, dovedind astfel mai bune abilităţi sociale;  rezolvarea unor probleme reale şi capacitatea de autoeducare, aceste programe antrenând şi elevii apatici care devin astfel interesaţi de studiu;  capacitatea de a avea o gândire pe termen lung;  integrarea într-o comunitate. Conform acestor studii, educaţia ecologică are un efect pozitiv asupra întregului curriculum, influenţând benefic performanţele şcolare prin: 9 EDUCAŢIA ECOLOGICĂ – ÎNTRE NECESITATE ŞI OPORTUNITATE 33  îmbunătăţirea rezultatelor obţinute la diferite materii;  dezvoltarea capacităţii elevilor de a-şi transfera şi adapta cunoştinţele din contextele familiare în cele noi;  capacitatea elevilor de a pune în practică cunoştinţele teoretice dobândite;  reducerea problemelor de disciplină în clasă;  posibilitatea ridicării nivelului general al procesului de educaţie ca urmare a celor menţionate mai sus. De la informaţia de mediu la cultura ecologică Într-un studiu cu privire la cultura ecologică (conştientizarea cunoştinţelor aprofundate şi integrarea acestora în modul de gândire şi de acţiune) din Statele Unite ale Americii, Coyle (2005) a arătat că există o neînţelegere şi confuzie profundă în ceea ce priveşte educaţia ecologică şi că în multe cazuri ceea ce este considerat sau raportat ca educaţie este, de fapt, doar o sumară transmitere de date. Există numeroase şi variate surse de informare, de la cercetarea academică până la educaţia informală, unele permiţând autoeducarea participanţilor, în timp ce altele necesită sistematizarea informaţiei, adică includerea lor în programe educaţionale concepute tocmai pentru a asigura transmiterea corectă a acestora şi aprofundarea lor de către cei cărora li se adresează. Aceste rezultate subliniază tocmai necesitatea comunicării dintre specialiştii în domeniul ecologiei, protecţiei mediului şi publicul larg, pentru a evita formarea de concepţii şi idei greşite în rândul celor din urmă. Majoritatea oamenilor acumulează o masă de date diverse şi deseori necorelate, câteva principii adesea eronate, numeroase opinii cu un număr mic de conexiuni şi un nivel şi mai redus de înţelegere, ajungând să creadă că au cunoştinţe mult mai vaste privind domeniul ecologiei decât în mod real (Coyle, 2005). Educaţia ecologică reprezintă numai un prim pas al unui proces al cărui rezultat final ar trebui să fie transformarea participanţilor în persoane judicioase şi motivate cu un puternic angajament către cauza ecologică. În opinia lui Coyle (2005) „formarea adevăratei culturi ecologice necesită timp. Atingerea ei nu poate fi realizată cu ajutorul unui cuptor cu microunde educaţional”, existând câţiva paşi care trebuie parcurşi obligatoriu pentru a atinge nivelul culturii ecologice. (I) Simpla conştientizare – cunoaşterea existenţei unei probleme şi a importanţei acesteia, fără însă a fi familiar cu complexitatea sa, implică o dorinţă de acţiune limitată. (II) Consecvenţa în conduita personală – înţelegerea anumitor subiecte mai accesibile cu privire la problemele de mediu, care se reflectă în modificări de comportament, dar nu necesită o cunoaştere detaliată a situaţiei. (III) Cultura ecologică – rezultatul unui program amplu de educaţie ecologică, pe parcursul căreia participantul progresează de la stadiul de înţelegere profundă la dezvoltarea unor competenţe, ajungând în final la dorinţa şi capacitatea de a acţiona. Pe lângă toate acestea, cultura ecologică presupune şi existenţa unei identităţi individuale şi colective. Prin procesul educaţional de redescoperire a valorilor patrimoniului natural şi cultural al unei zone, unul din obiectivele obligatorii ale educaţiei ecologice şi care va fi discutat în cele ce urmează este angrenarea individului şi a comunităţii într-un proces de autocunoaştere (Orefice, 2002). 34 KINGA ÖLLERER 10 Educaţia ecologică eficientă presupune existenţa unei legături cu viaţa comunităţii (Morgan, 1996), permiţând oamenilor să redobândească relaţia intimă şi personală (în multe cazuri deja pierdută) cu împrejurimile zonei de reşedinţă, cunoştinţele cu privire la existenţa şi modul de utilizare a resurselor locale, reducând astfel dependenţa de resurse distanţate, ceea ce duce în final la recâştigarea controlului asupra propriei vieţi (Keller, 2002). EDUCAŢIA ECOLOGICĂ ÎN ROMÂNIA Ramură relativ tânără a educaţiei, în ţara noastră educaţia ecologică este prezentă cu precădere sub forma unui număr relativ redus de lucrări teoretice şi diverse documente ce conţin numeroase definiţii, denumiri şi planuri, regăsindu-se însă într-o măsură mult mai mică în practica zilnică din cadrul sistemului educaţional formal şi în afara acestuia. Unul dintre primele documente oficiale în care apare termenul de „educaţie ecologică” este Legea nr. 82 din 20 noiembrie 1993 privind constituirea Rezervaţiei Biosferei „Delta Dunării”, Art. 6, litera k, însă fără a se defini şi a detalia scopul domeniului. Ulterior, au apărut şi câteva lucrări pedagogice teoretice (e.g. Fodor, 1996, 2000; Burcu şi Burcu, 2005) în care au fost formulate numeroase argumente privind importanţa şi necesitatea educaţiei ecologice. Cu toate acestea, gradul de informare privind domeniul şi numărul, respectiv natura surselor de informare rămân departe de cele prezentate mai sus privind situaţia pe plan internaţional. Lipsa unei baze teoretice solide accesibile în limba română şi, în general, gradul redus de dezvoltare a domeniului în ţara noastră este reflectat şi de tipul informaţiilor disponibile pe internet, considerat sursă relevantă de documentare în situaţia în care sunt accesate materiale existente în multe situaţii şi în variantă tipărită (ex. lucrări ştiinţifice, rapoarte). Spre deosebire de situaţia termenilor în limba engleză prezentată mai devreme (Figura 1), în cazul repetării căutării pentru „educaţie ecologică”, nici unul dintre rezultatele obţinute nu conţine termenul „educaţie”, toate reflectând domenii mai generale legate de protecţia mediului (Figura 3). Din analiza conţinutului acestor materiale reiese că majoritatea sunt broşuri, rapoarte, comunicate de presă rezultate în urma unor acţiuni sau proiecte axate în special pe, sau având şi o componentă de educaţie ecologică. Deşi în ultimii ani termenul de „educaţie ecologică” a fost foarte des utilizat, aceasta fiind denumirea adoptată şi de cele două ministere de resort – Ministerul Educaţiei şi Ministerul Mediului, ceea ce a determinat utilizarea sa în lucrarea de faţă, termenul de „educaţie de mediu” este mai răspândit în opinia publică. Această situaţie este reflectată şi de numărul şi conţinutul materialelor disponibile pe internet. Repetând căutarea pentru „educaţie de mediu”, numărul rezultatelor este aproximativ dublu (143 000 faţă de 84 100 pentru „educaţie ecologică” la data de 22 februarie 2012), iar rezultatele, cu o singură excepţie, sunt mult mai apropiate de termenul central (Figura 4), situaţie similară cu cea semnalată pentru rezultatele în limba engleză (Figura 1). Pe baza acestor rezultate putem concluziona că multitudinea de denumiri folosite mai mult sau mai puţin cu acelaşi sens contribuie 11 EDUCAŢIA ECOLOGICĂ – ÎNTRE NECESITATE ŞI OPORTUNITATE 35 la ambiguitatea care învăluie acest domeniu, însă, cu toate acestea, scopul său este relativ bine cunoscut în accepţiunea generală. Figura 3 Termenii cu care rezultatele căutării pentru „educaţie ecologică” sunt conectaţi (graficul generat de aplicaţia Wonder Wheel a motorului de căutare Google, [iunie 2011]). Figura 4 Termenii cu care rezultatele căutării pentru „educaţie ecologică” sunt conectaţi (graficul generat de aplicaţia Wonder Wheel a motorului de căutare Google, [iunie 2011]) 36 KINGA ÖLLERER 12 Curriculumul naţional şi rolul sectorului nonguvernamental Spre deosebire de multe alte ţări în care educaţia ecologică este realizată atât prin curriculumul şcolar, cât şi datorită multitudinii de iniţiative venite din partea societăţii civile, în România situaţia este mai degrabă inversă. Educaţia ecologică a fost introdusă în programa şcolară relativ recent, cu o întârziere de aproximativ un deceniu după ce primele proiecte educaţionale au fost dezvoltate în sectorul nonguvernamental. Abia în 2007 educaţia ecologică a fost introdusă în Curriculumul Naţional ca materie opţională, cum este şi în acest moment, sub denumirea de 3 , pentru învăţământul preşcolar, „Educaţie ecologică şi de protecţie a mediului” primar şi gimnazial. În urma publicării acestui ordin, sub egida Ministerului Educaţiei au apărut numeroase materiale menite să ajute activitatea profesorilor (Iacob, 2007a; 2007b; Ivănescu, 2007a; 2007b; Roşu 2007a; 2007b; Geamănă, 2008). Pe lângă acestea, profesorii au oportunitatea de a discuta temele acoperite de educaţia ecologică în timpul orelor de biologie, geografie, deşi aceste cursuri oferă posibilităţi limitate, în special în ceea ce priveşte experienţele în aer liber şi implicarea în activităţi de protecţie a mediului, despre importanţa cărora s-a discutat mai sus. Aceasta situaţie este şi mai gravă în cazul claselor de liceu unde aceste teme nu mai sunt incluse în curriculum, adolescenţii beneficiind de puţine oportunităţi pentru educaţie ecologică, acestea regăsindu-se cu precădere în afara învăţământului obligatoriu, ceea ce înseamnă că mulţi dintre ei îşi termină studiile fără a acumula aceste cunoştinţe. Oportunităţile sunt şi mai puţine în cazul formării adulţilor, unde 4 , de multe ori în parteneriat cu campaniile media, iniţiate de Ministerul Mediului organizaţii nonguvernamentale şi diferitele ghiduri, puţine la număr, reprezintă, până în acest moment, unica sursă „oficială” de informare. Aşa cum reiese şi din aceste date, în România educaţia ecologică se află încă la început, majoritatea realizărilor existente fiind datorate eforturilor venite din partea sectorului nonguvernamental, a ambiţiei personale a profesorilor, care organizează diferite activităţi în afara orelor de curs, şi uneori a administraţiilor ariilor protejate sau a personalului muzeelor de ştiinţe ale naturii, grădinilor botanice şi zoologice. Un număr din ce în ce mai mare din aceste programe şi activităţi beneficiază de suportul ministerului de resort sau a altor autorităţi, această relaţie oferind, în majoritatea cazurilor, un plus de credibilitate programului respectiv către publicul larg şi către presă. Datorită variabilităţii şi plasticităţii metodelor aplicate, societatea civilă are un rol din ce în ce mai mult recunoscut în dezvoltarea educaţiei ecologice, jucând rolul 3 Ordin M. Ed. C. T. nr 1862 din 30.08.2007 privind aprobarea programelor şcolare pentru disciplina opţională „Educaţie ecologică şi de protecţie a mediului”, curriculum la decizia şcolii pentru învăţământul preşcolar, primar şi gimnazial. 4 Campanii în media: Marea debarasare – Colectare deşeuri şi echipamente electrice şi electronice; SORT – Fiecare deşeu la locul său; Decizia de mediu, Schimbări climatice – sursa: www.mmediu.ro. Ghiduri: Ghidul Eco-Funcţionarului Public, Ghidul Eco-Turistului, Ghidul Eco- Cetăţeanului – sursa: www.mmediu.ro. 13 EDUCAŢIA ECOLOGICĂ – ÎNTRE NECESITATE ŞI OPORTUNITATE 37 de facilitator şi făcând posibilă dezvoltarea şi menţinerea unei legături între interesul comunităţii şi suportul administrativ. Majoritatea activităţilor iniţiate de societatea civilă sunt dezvoltate pe baza existenţei anterioare a unor parteneriate cu şcoli şi mass-media, sau au ca rezultat dezvoltarea acestora prin implicarea, pe cât posibil, a autorităţilor. Comunitatea academică însă reprezentată de universităţi şi instituţii de cercetare, este prezentă într-o măsură mai mică. În multe cazuri, deşi bine intenţionate, organizaţiile iniţiatoare ale acestor programe nu beneficiază de cunoştinţe ample şi informaţii corecte (vezi fragmentul despre cultura ecologică) cu privire la problemele pe care doresc să le soluţioneze, rezultatele activităţii lor putând avea uneori rezultate nefaste. Această situaţie atrage atenţia asupra necesităţii unei mai bune implicări a comunităţii academice în acest proces. Ţara Haţegului reprezintă un caz aparte din punctul de vedere al educaţiei ecologice din România, aici existând, începând din 2003, numeroase iniţiative şi programe menite să pună bazele unei reţele educaţionale considerată esenţială pentru conştientizarea importanţei activităţilor de conservare a patrimoniului natural şi cultural local. Obiectivele educaţionale formulate pentru această zonă sunt incluse într-o strategie de dezvoltare (INCD Urbanproiect, 2004), iar în echipele proiectelor realizate în acest scop au fost cooptaţi specialişti din ţară şi din străinătate din partea unor diferite universităţi, institute de cercetare, şcoli, primării şi consilii locale şi judeţene, oferind posibilitatea creării unui cadru coerent, bine fundamentat pentru programele dezvoltate şi adaptat pentru condiţiile şi cerinţele specifice zonei (Geoparcul Dinozaurilor Ţara Haţegului, pagina de internet http://www.geopark.go.ro/). Particularitatea zonei Ţara Haţegului–Munţii Retezat din perspectiva educaţională În microregiunea Ţara Haţegului se găsesc câteva dintre cele mai importante vestigii arheologice şi monumente de arhitectură din România, arătând o lungă istorie a prezenţei umane, ceea ce se reflectă profund în aspectul peisajului şi, drept urmare, în particularitatea patrimoniului natural al acestui teritoriu. Valoarea şi importanţa de conservare a zonei a fost recunoscută prin delimitarea mai multor arii protejate, dintre care se remarcă Geoparcul Dinozaurilor Ţara Haţegului, cu statut de Parc Natural, Parcul Natural Grădiştea Muncelului–Cioclovina şi, mai recent, siturile din reţeaua de arii protejate Natura 2000, care cuprind mai multe rezervaţii naturale. În partea de sud, Ţara Haţegului este mărginită de Munţii Retezat, unde, în anul 1935, a fost înfiinţat primul parc naţional din ţara noastră – Parcul Naţional Retezat, recunoscut ulterior şi ca Rezervaţie a Biosferei. Particularitatea zonei este dată, astfel, şi de existenţa unui număr mare de arii protejate, ceea ce reprezintă un motiv în plus pentru elaborarea unor programe educaţionale special create pentru a ajuta dezvoltarea unui comportament activ şi responsabil al comunităţilor din zonă, care să corespundă cu obiectivele şi necesităţile acestor rezervaţii, parcuri naturale şi naţionale. 38 KINGA ÖLLERER 14 Teritoriul include mai multe categorii de utilizare a terenurilor, de la zone urbane şi industriale – oraşul Haţeg şi amenajarea hidroenergetică de pe Râul Mare – până la zone de protecţie strictă, cum ar fi Rezervaţia Ştiinţifică Gemenele, situată în zona centrală a Parcului Naţional Retezat, prezentând o variabilitate foarte mare cu privire la problemele de mediu asociate. Peste această diversitate a peisajului se suprapune reţeaua ariilor protejate care beneficiază de grade diferite de protecţie, ceea ce denotă şi necesitatea unei abordări speciale în ceea ce priveşte iniţiativele de conservare şi, implicit, a activităţilor de educaţie ecologică. De exemplu, statutul de geoparc a fost conferit tocmai ca urmare a recunoaşterii necesităţii unei abordări complexe, în vederea corelării activităţilor de conservare a patrimoniului natural şi cultural-istoric cu cele de dezvoltare socioeconomică, în timp ce rezervaţia ştiinţifică are ca scop asigurarea unui regim strict de protecţie, prin care habitatele sunt păstrate în starea lor naturală. Faptul că Geoparcul Dinozaurilor Ţara Haţegului este primul geoparc din Europa de Est care a fost recunoscut şi acreditat de către UNESCO, în anul 2005, este atât dovada importanţei internaţionale a zonei, cât şi a responsabilităţii cu care trebuie gestionat acest bun de patrimoniu. Aşa cum arată şi studiile citate anterior, eficienţa programelor de educaţie ecologică depinde foarte mult de adaptarea acestora pentru condiţiile ecologice şi sociale specifice zonei în care sunt aplicate. O astfel de abordare este necesară datorită multitudinii de conexiuni existente între diferitele componente ale teritoriului, menţinerea caracterului acestuia depinzând tocmai de nivelul de cunoaştere şi înţelegere a acestor relaţii, ceea ce ţine, în mare măsură, de eficienţa iniţiativelor din domeniul educaţiei ecologice. Gradul de locuire în această zonă este foarte diversificat, existând o trecere mai mult sau mai puţin clară dinspre zonele cu locuire relativ concentrată (oraşul Haţeg) din sud, până la zonele nepopulate din Munţii Retezat. Acest lucru înseamnă şi o diversitate şi variabilitate socială şi educaţională foarte mare a teritoriului. Datorită realităţilor demografice şi implicit a problemelor de mediu asociate cu expansiunea urbană, industrializarea şi utilizarea resurselor aflate la distanţe din ce în ce mai mari, majoritatea programelor de educaţie ecologică dezvoltate în cursul timpului se adresează populaţiei urbane. În acelaşi timp, odată cu recunoaşterea importanţei de conservare a peisajelor rurale, se constată că lipsa conştientizării particularităţilor şi valorilor locale de către comunităţile locale poate fi la fel de distructivă ca şi efectele distanţării de natură a locuitorilor oraşelor (e.g., Keller, 2002). Teritoriul Ţara Haţegului–Munţii Retezat se încadrează în această a doua categorie. Studiile realizate în vederea întocmirii documentaţiei necesare declarării Geoparcului Dinozaurilor Ţara Haţegului ca arie protejată au arătat necesitatea intervenţiei în vederea întăririi identităţii locale, prin stimularea motivaţiei de formare a unei atitudini responsabile la nivelul comunităţii pentru menţinerea specificităţii acestui teritoriu. În majoritatea cazurilor, atât datorită informaţiilor incluse în manualele disciplinelor de ştiinţe ale naturii, cât şi a celor disponibile pe căi alternative de educaţie (ex., filme documentare), copiii au cunoştinţe mult mai vaste cu privire la 15 EDUCAŢIA ECOLOGICĂ – ÎNTRE NECESITATE ŞI OPORTUNITATE 39 arii sau specii protejate din zone îndepărtate, tropicale, fără însă a fi capabili să înţeleagă importanţa şi particularităţile biodiversităţii din locurile natale. În lipsa posibilităţii aplicării cunoştinţelor dobândite în situaţii reale de viaţă, nu poate avea loc transferul noţiunilor, elevii pierzând din vedere utilitatea informaţiilor şi datelor respective. Drept urmare, acestea nu se vor transforma în cunoştinţe aprofundate şi nu se vor regăsi în modul lor de gândire şi în atitudinea faţă de mediu, ceea ce duce tocmai la neîndeplinirea scopului întregului proces educaţional. Iniţiative educaţionale în zona Ţara Haţegului–Munţii Retezat Pornind de la faptul că, în multe cazuri, programele şi activităţile de educaţie ecologică operează cu termeni şi date care nu se regăsesc în vocabularul uzual şi nici în conştiinţa copiilor din această zonă, promotorii Geoparcului Dinozaurilor Ţara Haţegului au dezvoltat un pachet educaţional creat în mod special pentru această zonă. Ideea care a stat la baza acestei iniţiative este faptul că în programa şcolară de ştiinţe ale naturii copiii trebuie să asimileze o cantitate mare de informaţie teoretică, fără însă a li se oferi oportunitatea explorării naturii din jur, cu scopul de a învăţa despre şi a aprecia valoarea resurselor şi patrimoniului natural specific, a locurilor familiare. Pachetul educaţional elaborat în cadrul Proiectului de dezvoltare Geoparcul Dinozaurilor Ţara Haţegului vizează tocmai complexitatea acestei zone, recunoscând importanţa abordării integrate a activităţilor de conservare a naturii şi a tradiţiilor locale pentru asigurarea dezvoltării unei reale culturi ecologice necesare pentru întărirea identităţii şi coeziunii sociale, în favoarea dezvoltării locale. Alături de mai multe publicaţii (ex., Andrăşanu şi alţii, 2003a; 2003b; Ruşti şi alţii, 2004) şi numeroase activităţi desfăşurate în cadrul şcolilor din zonă, pachetul include şi trei cursuri succesive, adresându-se elevilor din clasa a VI-a şi până la clasa a VIII-a, intitulate Descoperirea naturii, Tradiţii locale, Dezvoltare locală. Aceste cursuri îşi propun familiarizarea elevilor cu resursele şi patrimoniul natural şi cultural specific şi conştientizarea modului în care ei pot contribui şi acţiona pentru conservarea acestora. „Cursul se centrează pe aplicaţii practice în scopul formării şi consolidării unor abilităţi şi competenţe specifice de observare activă şi înţelegere a complexităţii naturii” (Andrăşanu şi alţii, 2003c). Pachetele educaţionale au fost dezvoltate în colaborare cu Centrul GeoMedia din cadrul Universităţii din Bucureşti de un grup de specialişti din cadrul universităţii şi a mai multor instituţii partenere, printre care şi cadre didactice cu experienţă în zonă, asigurând tocmai acea corectitudine şi nivel adecvat al informaţiilor transmise, despre care s-a vorbit anterior. Perspective Deşi bine documentate şi dezvoltate tocmai pentru Ţara Haţegului, materialele educaţionale menţionate anterior fac parte dintr-un curs opţional, destinat numai unei anumite categorii de vârstă (ex., cursul Descoperirea Naturii vizează clasele VI–VIII), iar informaţiile incluse prezintă într-o măsură mai mică 40 KINGA ÖLLERER 16 importanţa deosebită a Munţilor Retezat, despre care există însă o vastă literatură ştiinţifică. Datorită gradului mare de implicare a comunităţii academice în elaborarea lor, se justifică continuarea şi dezvoltarea permanentă a acestor programe educaţionale, în vederea comunicării datelor ştiinţifice într-un format accesibil publicului larg. Succesul acestui demers depinde însă, în mare măsură, şi de capacitatea consolidării acestor programe în curriculumul naţional, ceea ce ar duce la recunoaşterea la nivel naţional a importanţei acestei zone. Construirea unor relaţii viabile între autorii acestui program şi cei ai altor programe de educaţie informală, respectiv persoanele şi programele care fac parte din sistemul de educaţie formală, ar asigura cadrul necesar lărgirii influenţei acestor iniţiative. Astfel, şi mai ales ca urmare a suportului administrativ, s-ar realiza conştientizarea necesităţii activităţilor de conservare şi dorinţa de implicare în atingerea acestui scop a unui număr din ce în ce mai mare de persoane. Inaugurarea, în anul 2010, a Centrului de Dezvoltare Durabilă „Ţara Haţegului– Retezat” situat în comuna General Berthelot – http://www.centruldebiodiversitate.ro reprezintă, printre altele, recunoaşterea la cel mai înalt nivel academic a iniţiativelor anterioare de conservare a biodiversităţii, implicării comunităţilor locale şi de educaţie. Proiectul „Conservarea bio- şi geodiversităţii, ca suport al dezvoltării durabile şi al creşterii economice şi sociale a zonei Ţara Haţegului–Retezat” a fost dezvoltat de Academia Română în consorţiu cu Universitatea din Bucureşti şi Asociaţia Intercomunală „Ţara Haţegului”, iar din echipa proiectului fac parte mai mulţi specialişti care au iniţiat şi elaborat programele educaţionale de mai sus. Acest centru, precum şi includerea promotorilor proiectelor anterioare, asigură cadrul necesar pentru fundamentarea continuităţii activităţilor educaţionale. În comuna Berthelot a funcţionat deja un Centru de Educaţie a Adulţilor, unde au fost organizate cursuri de formare pentru profesori şi pentru populaţia locală, centrul nou inaugurat preluând, în parte, funcţia acestuia, dorindu-se asigurarea cadrului necesar realizării unor cursuri de eco- agricultură, dar şi înfiinţarea unor laboratoare de cercetare. Iniţiativele existente în Ţara Haţegului, realizate tocmai pe baza acestui model, şi mai ales rezultatele pozitive obţinute, printre care se numără reţeaua educaţională din care fac parte 20 de şcoli din zonă, Universitatea Bucureşti, Universitatea de Arhitectură şi Urbanism „Ion Mincu”, Universitatea din Petroşani, Centrul Educaţional Berthelot, precum şi inaugurarea Centrului de Dezvoltare Durabilă dovedesc importanţa şi necesitatea realizării unor programe de educaţie ecologică bine fundamentate ca metodologie şi conţinut, adaptate particularităţilor şi valorilor locale, ceea ce presupune colaborarea dintre mediul academic, societatea civilă şi comunităţile locale. CONCLUZII Educaţia ecologică este încă un domeniu tratat cu superficialitate, fără a fi adus în corelaţie cu celelalte discipline şcolare, lipsind, astfel, elevul de posibilitatea de a 17 EDUCAŢIA ECOLOGICĂ – ÎNTRE NECESITATE ŞI OPORTUNITATE 41 conştientiza relaţiile dintre fenomenele natural-ecologice, economice şi socioculturale. Scopul major al educaţiei ecologice este de a ajuta oamenii să dobândească cunoştinţele necesare care să le permită înţelegerea problemelor de mediu. Aceste cunoştinţe implică însă mult mai mult decât simpla acumulare a informaţiilor, ele trebuie să contribuie la înţelegerea informaţiilor şi dezvoltarea competenţei de evaluare a acestora, urmată de dobândirea capacităţii de a acţiona responsabil, conform intereselor pe termen lung ale comunităţii, respectând principiile dezvoltării durabile. În timp ce educaţia de bază este asigurată de sistemul educaţional formal, responsabilitatea educaţiei ecologice a fost asumată încă de la apariţia ei, cu precădere, de societatea civilă. Avantajul acestui fapt este că organizaţiile civile au o mai bună legătură cu comunităţile locale, datorită relaţiilor informale, decât instituţiile de învăţământ, care încă sunt guvernate centralizat. Acest fapt crează oportunitatea abordării problemelor de mediu vizate de educaţia ecologică prin prisma identităţii locale, facilitând implicarea comunităţilor şi modificarea atitudinii acestora faţă de cauza de mediu. Pe lângă capacitatea de a modifica atitudinea populaţiei faţă de mediu, educaţia ecologică este apreciată şi pentru influenţa sa asupra modului de gândire al oamenilor în general. Datorită naturii transdisciplinare a ecologiei, educaţia ecologică facilitează dezvoltarea unei gândiri complexe, implicând şi un puternic efect social, solicitând o mai bună comunicare între oameni, între generaţii diferite, între oamenii de ştiinţă şi publicul larg, având, totodată, şi o importantă dimensiune etică. Pentru toate acestea, educaţia ecologică este considerată ca fiind educaţie permanentă de-a lungul vieţii, condiţie a formării unei culturi cu perspectivă ecologică şi a responsabilităţii globale. Deşi includerea sa în curriculumul şcolar este esenţială, dorindu-se corelarea programelor educaţionale alternative cu cea oficială, reuşita educaţiei ecologice nu depinde numai de asemenea iniţiative. Succesul ei ţine, într-o mare măsură, de capacitatea şi voinţa administrativă de a dezvolta politici care să reflecte o adevărată responsabilitate globală. BIBLIOGRAFIE 1. Andrăşanu, A., Litoiu, N., Palcu, D. V., Piperca, S., Şcoala şi Comunitatea locală, Bucureşti, Universitatea din Bucureşti, Editura Ars Docendi, 2003a. 2. Andrăşanu, A., Palcu, D. V., Bălcănuţă, O., Suciu, R., Munteanu, C., Ruşti D., Carte pentru Natură. Ghid de prezentare a politicilor de conservare a naturii, Bucureşti, Universitatea din Bucureşti, Editura Ars Docendi, 2003b. 3. Andrăşanu, A., Palcu, D. V., Liţoiu, N., Ruşti D., Munteanu, C., Descoperirea Naturii, Ghidul profesorului, Bucureşti, Universitatea din Bucureşti, Editura Ars Docendi, 2003c. 4. Archie, M., Advancing Education through Environmental Literacy, Alexandria, VA: Association for Supervision and Curriculum Development, 2003. 5. Ballantyne, R., Connell, S., Fien, J., Students as catalysts of environmental change: a framework for researching intergenerational influence through environmental education, în “Environmental Education Research”, vol. 12(3–4), 2006, pp. 413–427. 42 KINGA ÖLLERER 18 6. Battersby, J., Does environmental education have „street credibility” and the potential to reduce pupil disaffection within and beyond their school curriculum?, în “Cambridge Journal of Education”, vol. 29(3), 1999, pp. 447–459. 7. Bogner, F. X., The influence of short-term outdoor ecology education on long-term variables of environmental perspective, în “The Journal of Environmental Education”, vol. 29(4), 1998, pp. 17–29. 8. Bonnett, M., Williams, J., Environmental education and primary children’s attitudes towards nature and the environment, în “Cambridge Journal of Education”, vol. 28(2), 1998, pp. 159–174. 9. Bradley, J. C., Waliczek, T. M., Zakicek, J. M., Relationship between environmental knowledge and environmental attitude of high school students, în “The Journal of Environmental Education”, vol. 30(3), 1999, pp. 7–21. 10. Burcu, A., Burcu, A., Educaţia ecologică, dezvoltarea durabilă şi calitatea vieţii, Cluj-Napoca, Editura Mega, 2005. 11. Chawla, L., Life Paths into Effective Environmental Action, în “The Journal of Environmental Education”, vol. 31(1), 1999, pp. 15–26. 12. Chipeniuk, R., Childhood Foraging as a Means of Acquiring Competent Human Cognition about Biodiversity, în “Environment and Behavior”, vol. 27(4), 1995, pp. 490–512. 13. Coyle, K., Environmental Literacy in America. What Ten Years of NEETF/Roper Research and Related Studies Say About Environmental Literacy in the U.S., Washington D.C., The National Environmental Education and Training Foundation, 2005. 14. Dettman-Easler, D., Pease, J. L., Evaluating the effectiveness of residential environmental education programs in fostering positive attitudes toward wildlife, în “The Journal of Environmental Education”, vol. 31(1), 1999, pp. 33–39. 15. Ewert, A., Place, G., Sibthorp, J., Early-Life Outdoor Experiences and an Individual’s Environmental Attitudes, în “Leisure Sciences”, vol. 27, 2005, pp. 225–239. 16. Fodor, L., Probleme actuale ale educaţiei ecologice, Cluj-Napoca, „Zilele Academice Clujene”, 14–19 octombrie, 1996. 17. Fodor, L., Zece note distinctive ale educaţiei ecologice, în Ionescu, M. şi Chiş, V. (coord.), Studii de pedagogie. Omagiu profesorului Dumitru Salade, Cluj-Napoca, Editura PUC, 2000. 18. Geamănă, N. A., Dima, M., Zainea, D., Educaţia ecologică la vârsta preşcolară – mic îndrumar pentru educatoare, Supliment al revistei învăţământul Preşcolar, Bucureşti, C.N.I. Coresi, 2008. 19. Hart, P., Nolan, K., A critical analysis of research in environmental education, în “Studies in Science Education”, vol. 34, 1999, pp. 1–69. 20. Iacob, A. (coord.), Educaţie ecologică şi de protecţie a mediului. Caietul elevului clasele I–IV, Material finanţat de Ministerul Educaţiei, Cercetării şi Tineretului prin OM nr. 2730/03.12.2007, 2007a. 21. Iacob, A. (coord.), Educaţie ecologică şi de protecţie a mediului. Ghid metodic pentru cadrele didactice – învăţământ primar, Material finanţat de Ministerul Educaţiei, Cercetării şi Tineretului prin OM nr. 2730/03.12.2007, 2007b. 22. Ivănescu, M. (coord.), Educaţie ecologică şi de protecţie a mediului. Caietul „Micii ecologişti” pentru învăţământ preşcolar nivelul II (5–6/7 ani), Material finanţat de Ministerul Educaţiei, Cercetării şi Tineretului prin OM nr. 2730/03.12.2007, 2007a. 23. Ivănescu, M. (coord.), Educaţie ecologică şi de protecţie a mediului. Ghid metodic pentru cadrele didactice. Învăţământ preşcolar nivelul II (5–6/7 ani), Material finanţat de Ministerul Educaţiei, Cercetării şi Tineretului prin OM nr. 2730/03.12.2007, 2007b. 24. Jackson, L. E., The relationship of urban design to human health and condition, în “Landscape and Urban Planning”, vol. 64, 2003, pp. 191–200. 25. Johnson, D. I., A Quantitative Comparison of Environmental Education, Conservation Education, Outdoor Education, Ecological Education, Environmentalized Education and General Education based on Goals, PhD Dissertation, Michigan State University, 1970. 19 EDUCAŢIA ECOLOGICĂ – ÎNTRE NECESITATE ŞI OPORTUNITATE 43 26. Kaplan, R., Kaplan, S., The experience of nature: A psychological perspective, New York, Cambridge University Press, 1989. 27. Keller, J., Education for Regional Sustainable Development, în: Hautecoeur, J-P. (coord.), Ecological Education in Everyday Life, Hamburg, UNESCO Institute for Education, University of Toronto Press, 2002, pp. 109–121. 28. Krapfel, P., Deepening Children’s Participation through Local Ecological Investigations, în Smith, G. A. şi Dilafruz, R.W. (coord.), Ecological Education in Action: On Weaving Education, Culture and the Environment, Albany, State University of NewYork Press, 1999, pp. 47–64. 29. Loughland, T., Reid, A., Walker, K., Petocz, P., Factors influencing young people’s conceptions of environment, în “Environmental Education Research”, vol. 9(1), 2003, pp. 3–20. 30. Morgan, P., Reconceiving the Foundations of Education: An Ecological Model, în “Philosophy of Education”, 1996, pp. 294–302. 31. Orefice, P., The Creation of Knowledge through Environmental Education, în Hautecoeur, J-P. (coord.), Ecological Education in Everyday Life, Hamburg, UNESCO Institute for Education, University of Toronto Press, 2002, pp. 82–93. 32. Orr, D. W., Earth in Mind: On Education, Environment, and the Human Prospect, Washington D.C., Island Press, 2004. 33. Palmer, J. A., Development of Concern for the Environment and Formative Experiences of Educators, în “The Journal of Environmental Education”, vol. 24(3), 1993, pp. 26–30. 34. Payne, P., Childrens’ conceptions of nature, în “Australian Journal of Environmental Education”, vol. 14, 1998, pp. 19–26. 35. Rickinson, M., Learners and Learning in Environmental Education: A Critical Review of the Evidence, în “Environmental Education Research”, vol. 7(3), 2001, pp. 207–320. 36. Ruşti, D., Palcu, D., Andrăşanu, A., Fluturii de zi din Ţara Haţegului. Bucureşti, Editura Cartea Universitară, 2004. 37. Shavrina, E. V., Global Responsibility and Ecological Culture through Ecological Education, Tromsø, Proceedings of the “Higher Education for Peace Conference”, 4–6 May, 2000. 38. Stapp, W. B., Bennett, D., Bryan, W., Fulton, J., Harlick, S., MacGregor, J. M., Nowak, P., Swan, J., Wall, R., The concept of environmental education, în “The Journal of Environmental Education”, vol. 1(1), 1969, pp. 30–31. 39. Tilbury, D., Coleman, V. Garlick, D., A National Review of Environmental Education and its Contribution to Sustainability in Australia: School Education, Canberra, Australian Government Department of the Environment and Heritage and Australian Research Institute in Education for Sustainability (ARIES), 2005. 40. Uzzell, D., Davallon, J., Fontes, P. J., Gottesdiener, H., Jensen, B. B., Kofoed, J., Uhrenholdt, G. Vognsen, C., Children as Catalysts of Environmental Change: Report of an Investigation on Environmental Education. Final Report, Brussels, European Commission, 1994. 41. Wals, A. E. J., Nobody planted it, it just grew! Young adolescents’ perceptions and experiences of nature in the context of urban environmental education, în “Children’s Environments”, vol. 11(3), 1994, pp. 177–193. 42. Wells, N. M., At home with nature: effects of “greenness” on children's cognitive functioning, în “Environment and Behavior”, vol. 32(6), 2000, pp. 775–795. 43. Wells, N .M., Evans, G. W., Nearby Nature: A buffer of life stress among rural children, în “Environment and Behavior”, vol. 35(3), 2003, pp. 311–330. 44. Wells, N. M., Lekies K. S., Nature and the Life Course: Pathways from Childhood Nature Experiences to Adult Environmentalism, în “Children, Youth and Environments”, vol. 16(1), 2006, pp. 1–24. 45. *** Enhancing Global Sustainability. Position Paper and Proposals, UNESCO, New York, Preparatory Committee for the World Summit on Sustainable Development (WSSD), 3rd Session, 2002. 46. *** Intergovernmental Conference on Environmental Education. Final Report, Paris, UNESCO, 1978. 44 KINGA ÖLLERER 20 47. *** Plan de amenajare a teritoriului zonal intercomunal Ţara Haţegului – Geoparcul Dinozaurilor. Strategie de dezvoltare, INCD Urbanproiect, 2004. 48. *** Using Environment-Based Education to Advance Learning Skills and Character Development, Washington, D.C., The North American Association for Environmental Education (NAAEE) and The National Environmental Education and Training Foundation (NEETF), 2001. cological education, like the basic education from which it derives, is a field experiencing continuous transformation, E requiring on-going clarification. Its main aim is to help people to acquire knowledge, think about environmental issues, and have direct experiences in the natural environment. This knowledge implies more than an accumulation of information, it has to contribute to the understanding and the capacity of evaluating information, leading to informed decision making. While formal education is basically provided by educational institutions, ecological education is mainly a responsibility undertaken by the civil society, even since its appearance. The advantage is that these entities have a strong connection with communities, based on informal relationships, in contrast with the educational institutions, which are centrally governed. This creates the opportunity to address the identity-link of local inhabitants, facilitating community involvement and the willingness to shift attitudes. The negative side is that, often, these programmes lack scientific accuracy, leading, in the end, to misinformation and environmental misconceptions. The present paper is a review of the history of development, it presents knowledge and major international initiatives in the field of environmental education, describing the case of Ţara Haţegului–Retezat region in Romania, which benefited from several projects in this sense. Keywords: ecological education, sustainable development, local particularities and values, Ţara Haţegului, Retezat. Primit: 30.08.2011 Acceptat: 16.01.2012 Redactori: Ioan Mărginean, Manuela Sofia Stănculescu 